Document ID: /roh_data/filtered/fineweb-2-filterrobots_roh.jsonl.gz/33034

La suprastanza da Moutier vul laschar repeter la votaziun davart la midada da chantun ils 21 da zercladur 2020. El desista dad in recurs tar il Tribunal federal en connex cun l’annullaziun da l’emprima votaziun il 2017. Quai na muntia però betg ch'ins saja d'accord cun la sentenzia da la Dretgira administrativa da Berna. Quai ha il president communal da Moutier, Marcel Winistoerfer, declerà la mesemna a las medias.
Il zercladur dal 2017 aveva il suveran da Moutier decis da midar tar il chantun Giura. Quai però be cun ina differenza da 137 vuschs. Suenter la votaziun avevi dà differents recurs. La Dretgira administrativa dal chantun Berna aveva silsuenter declerà la votaziun sco nunvalaivla pervi da grevs sbagls giuridics. A la suprastanza communala vegn renfatschà propaganda engianaivla.
RR novitads 11:00